सचिन से सीखें पाकिस्तानी क्रिकेटर : मियांदाद  
पीसीबी के महानिदेशक और पूर्व कप्तान जावेद मियांदाद ने पाकिस्तानी क्रिकेटरों से कहा है कि वे सचिन तेंदुलकर की उपलब्धियों से कुछ सबक लें।
पाकिस्तान क्रिकेट बोर्ड (पीसीबी) के महानिदेशक और पूर्व कप्तान जावेद मियांदाद ने पाकिस्तानी क्रिकेटरों से कहा है कि वे मास्टर ब्लास्टर सचिन तेंदुलकर की उपलब्धियों से कुछ सबक लें।  मियांदाद ने कहा, हम कुछ खिलाड़ियों के बारे में पढ़ते और सुनते रहते हैं कि वे बेहतर प्रदर्शन का दावा कर रहे हैं, लेकिन मैदान पर ऐसा नहीं होता है और इससे देश को निराशा हुई है।  टेस्ट करियर में 124 मैच खेल चुके मियांदाद ने कहा, उन्हें (पाक क्रिकेटरों को) सचिन से सबक सीखना चाहिए, जिसका करियर लाजवाब है और उसने शतक पर शतक लगाए हैं, लेकिन किसी ने उससे प्रदर्शन या उपलब्धियों के बारे में बड़े-बड़े दावे नहीं सुने। वह सच्चा पेशेवर खिलाड़ी है और हमारे खिलाड़ियों को उससे सीखना चाहिए।  मियांदाद ने कप्तान शाहिद अफरीदी से बतौर खिलाड़ी ज्यादा जिम्मेदारी लेने और उदाहरण पेश करके टीम को आगे ले जाने के लिए कहा है। उन्होंने कहा, वह (अफरीदी) जिस तरह खेल रहा है, उसे ऐसे नहीं खेलना चाहिए। इमरान खान सबसे बढिया उदाहरण है कि एक कप्तान को कैसा प्रदर्शन करना चाहिए।  मियांदाद ने कहा, इमरान ने टीम को 1992 विश्व कप दिलाया। अफरीदी को खुद भी ऐसा करना शुरू करना चाहिए। उसने विश्व कप ट्वेंटी-20 के दौरान ऐसा किया, यानी वह ऐसा करने में सक्षम है।